– Vi har cirka én brann i døgnet ellers i året, sier brannsjef Myroldhaug i Oslo brann- og redningsetat. I ettermiddag redegjorde han for det siste døgnet like ved bygården i Urtegata på Tøyen, der det brant i formiddag.

Det siste døgnet har det vært fem alvorlige branner i Oslo:

En eldre kvinne døde i dag av røykskader hun fikk under en brann i en leilighet på Haugerud mandag kveld.

En verneverdig villa på Skøyen brant til grunnen mandag kveld. Ingen personer ble skadet. Bygget skal ha vært ubebodd.

Et tidligere bilverksted ved Carl Berners plass brant til grunnen tirsdag morgen. Ingen ble skadet i brannen. Bygget har blitt okkupert ulovlig flere ganger, ifølge eieren.

Det brant kraftig i 1. etasje i en bygård i Urtegata på Tøyen i formiddag. Brannvesenet rykket ut med elleve brannbiler. Beboerne ble evakuert og ingen ble skadet.

En kvinne i 50-årene ble sendt til sykehus med brannskader i ansiktet etter en brann i en leilighet på Frogner i ettermiddag.

Brannsjefen mener det kalde været det siste døgnet kan føre til økt brannfare.

– Vi vet at mange branner har elektrisk årsak. Nå er det kaldt og da bruker man mer strøm enn vanlig. Det gir ekstra muligheter for brann.

Brannsjef Jon Myroldhaug (høyre) oppfordrer befolkningen til å være oppmerksom på egen bruk av elektriske varmeapparater i kulda. Foto: Gunnar Bratthammer / NRK

Ingen mistanke om ildspåsettelse

Han forteller at de ennå ikke vet noe sikkert om hva som har forårsaket brannene, men at politiet etterforsker dette videre.

– Det ser ut til å være forskjellige årsaker, men det er ingen indikasjoner på ildspåsetting, sier brannsjefen.

Brannene etterforskes nå av politiet.

– Vi har foreløpig ikke konkludert med hva som kan være årsaken til noen av brannene. Alle sammen er fremdeles under etterforskning, sier politioverbetjent Martin Sestøl.

Ifølge Sestøl ser de ingen sammenheng mellom brannene.

– Vi har foreløpig heller ingen mistenkte.

En eldre sveitservilla i Guldbergs vei på Skøyen i Oslo ble mandag kveld totalskadd i en brann. Huset var ubebodd. Brannvesenet rykket ut med 10 brannbiler og måtte jobbe på stedet i timevis. Foto: Oslo brann og redning

Ber om tips

Rune Skjold, seksjonsleder for økonomi og spesialetterforskning i Oslo-politiet, sier de allerede har fått mange tips fra publikum, men at de gjerne ønsker fler.

– Videre nå kommer vi til å fortsette å snakke med folk. Vi kommer også til å ta kontakt med eierne av byggene for å høre hva de tror kan være brannårsak. Hvis det er noen som sitter på informasjon, så ber vi de ta kontakt med oss.

Videre sier han at det er utfordrende å etterforske store branner av den typen vi har sett det siste døgnet.

– Det er krevende å etterforske branntomter. Ofte er det store skader og bevisene er brent ned. Vi jobber nå med å gjennomføre tekniske undersøkelser der det lar seg gjøre, sier Skjold.

– Vi er i en innledende fase av etterforskningen. Vi har derfor ikke konkludert med noe ennå, sier Rune Skjold til NRK. Foto: Lokman Ghorbani / NRK

Trengte alt tilgjengelig mannskap og litt til

De mange brannene har krevd mye av brannvesenet i hovedstaden.

– Nå har alle ressurser vært ute, og vi har også fått hjelp fra nabokommunene i Asker og Bærum.

Myroldhaug oppfordrer alle til å sørge for sin egen brannsikkerhet ved å sikre at røykvarslere, slukkeutstyr og rømningsveier er i orden.